Γνωμοδότηση της Οικονομικής και Κοινωνικής Επιτροπής για την "Πρόταση κανονισμού του Συμβουλίου για την κοινή οργάνωση της αγοράς στον τομέα του προβείου και αιγείου κρέατος"

(2002/C 36/10)

Στις 22 Μαΐου 2001, και σύμφωνα με τα άρθρα 36 και 37 της Συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα "Γεωργία, ανάπτυξη της υπαίθρου, περιβάλλον", στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 27 Σεπτεμβρίου 2001 με βάση εισηγητική έκθεση του κ. de las Heras Cabapas.

Κατά την 385η σύνοδο ολομέλειας της 17ης και 18ης Οκτωβρίου 2001 (συνεδρίαση της 17ης Οκτωβρίου 2001), η Οικονομική και Κοινωνική Επιτροπή υιοθέτησε την παρούσα γνωμοδότηση με 75 ψήφους υπέρ και 10 αποχές.

1. Κύρια σημεία της πρότασης της Επιτροπής

1.1. Η πρόταση κανονισμού παρουσιάζει μια σειρά πολύ σημαντικών τροποποιήσεων για την εν λόγω ΚΟΑ, η κυριότερη από τις οποίες είναι η μεταβολή της λογικής στην οποία βασίζονται οι ενισχύσεις που χορηγούνται στον παραγωγό. Η πριμοδότηση, όπως προβλέπεται στην πρόταση, δεν προορίζεται να μειώσει ή να εξαλείψει την απώλεια εισοδήματος του παραγωγού αλλά θεωρείται μια σταθερή πριμοδότηση, ανεξάρτητη από την εξέλιξη κάθε περιόδου εμπορίας.

1.2. Οι κυριότερες τροποποιήσεις είναι οι εξής:

1.2.1. Ορισμός ενιαίας πριμοδότησης ύψους 21 ευρώ ανά βαριά προβατίνα και 16,8 ευρώ ανά ελαφριά προβατίνα και αίγα κρεατοπαραγωγής καθώς και διατήρηση της διαφοράς πριμοδότησης ύψους 20 %.

1.2.2. Αύξηση της Πριμοδότησης "Αγροτικού Κόσμου"(1), της επονομαζόμενης "συμπληρωματικής πριμοδότησης", έως το ποσό των 7 ευρώ, προκειμένου να εξαλειφθεί η διαφορά μεταξύ παραγωγής βαρέων και ελαφριών αρνιών. Αυτή τη συμπληρωματική πριμοδότηση θα μπορούν να εισπράττουν, εκτός από τους κτηνοτρόφους που είναι εγκατεστημένοι σε μειονεκτικές περιοχές, και οι κτηνοτρόφοι που προβαίνουν σε εποχιακή μετακίνηση των ζώων.

1.2.3. Κατάργηση της δυνατότητας των παραγωγών που εμπορεύονται γάλα και γαλακτοκομικά προϊόντα να εισπράττουν την πριμοδότηση για βαρείς αμνούς, ακόμη και όταν παχαίνει τουλάχιστον το 40 % των αμνών που γεννιούνται στην εκμετάλλευσή του.

1.2.4. Καθορισμός ελάχιστης εγγυημένης ποσότητας ανά κράτος μέλος, με βάση την προσθήκη των ατομικών δικαιωμάτων που ίσχυαν πριν από τη μεταρρύθμιση.

1.2.5. Διατήρηση των ενισχύσεων για ιδιωτική αποθεματοποίηση ως μέσου παρέμβασης.

2. ΓΕΝΙΚΕΣ ΠΑΡΑΤΗΡΗΣΕΙΣ·

Γενική θεώρηση της αγοράς

2.1. Εξωτερική διάσταση: το ποσοστό αυτάρκειας της ΕΕ σε πρόβειο και αίγειο κρέας είναι περίπου 80 %, για το λόγο δε αυτό πραγματοποιούνται εισαγωγές για την ικανοποίηση της υφιστάμενης ζήτησης. Οι περισσότερες από τις εισαγωγές πραγματοποιούνται με μηδενικό δασμολόγιο. Εισάγονται 226700 μτ. από τη Νέα Ζηλανδία, 23000 μτ. από την Αργεντινή και 18650 μτ. από την Αυστραλία, που μπορούν να χρησιμοποιηθούν κατά ανώτατο όριο. Σε ό,τι αφορά την προσχώρηση των χωρών της Ανατολικής Ευρώπης, δεν αντιπροσωπεύει σημαντική στρέβλωση αυτής της ΚΟΑ, δεδομένου ότι οι παραγωγές τους έχουν μειωθεί σε μεγάλο βαθμό και, εξάλλου, δεν συνηθίζουν να καταναλώνουν τα προϊόντα αυτά, εκτός από τη Ρουμανία και τη Βουλγαρία. Στην ενταξιακή διαδικασία θα ληφθούν υπόψη τα σημερινά επίπεδα παραγωγής κάθε υποψήφιας χώρας. Οι χώρες που ενδεχομένως έχουν το μεγαλύτερο αντίκτυπο είναι η Βουλγαρία και η Ρουμανία, δεδομένου ότι είναι οι μόνες που επί του παρόντος καλύπτουν τη δασμολογική τους ποσόστωση σε ό,τι αφορά τις εξαγωγές προς στην ΕΕ με μηδενικό δασμολόγιο (Ρουμανία 8050 μτ. και Βουλγαρία 7000 μτ.). Υπάρχουν και άλλες υποψήφιες χώρες που επωφελούνται από δασμολογικές ποσοστώσεις αλλά δεν τις καλύπτουν πλήρως: Πολωνία 9200 μτ.· Ουγγαρία 14832,5 μτ.· Δημοκρατία της Τσεχίας 2150 μτ.·

Η επικρατούσα κατάσταση στην Ευρωπαϊκή Ένωση

2.2. Η σημερινή ΚΟΑ παραχωρεί ενίσχυση στον παραγωγό αιγοπρόβειου κρέατος ανάλογα με την απώλεια εισοδήματος από κάθε περίοδο εμπορίας και σε συνάρτηση με την τιμή αγοράς στο εσωτερικό της ΕΕ. Η λογική στην οποία βασίζεται αυτή η ενίσχυση είναι θεμελιώδης, δεδομένου ότι η σημερινή πριμοδότηση αποζημιώνει τον παραγωγό αιγοπρόβειου κρέατος για τις ενδεχόμενες απώλειες αγοραστικής δύναμης και εισοδήματος λόγω της μείωσης της τιμής αγοράς. Η νέα πρόταση προβλέπει τον καθορισμό μιας κατ' αποκοπή πριμοδότησης ύψους 21 ευρώ, ανεξάρτητα από την κατάσταση, θετική ή αρνητική, που επικρατεί στον τομέα. Η ΟΚΕ φρονεί ότι το ποσό που προτείνεται σήμερα είναι απολύτως ανεπαρκές διότι δεν επιτρέπει στους παραγωγούς προβείου και αιγείου κρέατος να έχουν δίκαιο εισόδημα σε σχέση με άλλους κτηνοτροφικούς τομείς.

2.3. Ο παραγωγός αιγοπρόβειου κρέατος έχει απολέσει μέρος του εισοδήματός του κατά τα τελευταία δέκα χρόνια παρά την εφαρμογή της σημερινής ΚΟΑ αιγοπρόβειου κρέατος. Το εισόδημα ανά κτηνοτρόφο στον τομέα αυτό συνεχίζει να είναι χαμηλότερο από το μέσο εισόδημα οποιουδήποτε άλλου κτηνοτροφικού τομέα. Αυτή η απώλεια εισοδήματος δεν ήταν αποτέλεσμα του ότι η λογική των αποζημιώσεων δεν είναι ορθή αλλά του ότι τα μέσα υλοποίησής της δεν είναι τα πλέον κατάλληλα.

2.3.1. Στην παρούσα κατάσταση, η τιμή βάσης υπολογίζεται ετησίως με τη συνεκτίμηση των ακολούθων: της κατάστασης της αγοράς το τρέχον έτος, των προοπτικών εξέλιξης της παραγωγής και της κατανάλωσης αιγοπρόβειου κρέατος, του κόστους παραγωγής, της κατάστασης της αγοράς άλλων κτηνοτροφικών τομέων και, ειδικότερα, της κατάστασης της αγοράς του βοείου κρέατος και της αποκτηθείσας εμπειρίας. Η τιμή βάσης δεν έχει προσαρμοσθεί από τότε που θεσπίσθηκε αυτή η ΚΟΑ, δηλαδή το 1998. Εκ των πραγμάτων έχει παραμείνει αμετάβλητη από το 1993. Ο παραγωγός αιγοπρόβειου κρέατος ζημιώθηκε ως προς το εισόδημά του από την μη προσαρμογή αυτής της τιμής βάσης, δεδομένου ότι, στο τομέα αυτό, δεν σημειώθηκε αύξηση της παραγωγής συγκρίσιμη με άλλους τομείς που θα μπορούσε να είχε αντισταθμίσει, τουλάχιστον εν μέρει, τις αυξήσεις του κόστους. Η διαφορά εισοδήματος μεταξύ του τομέα αυτού και των άλλων τομέων παραγωγής αυξήθηκε αντί να μειωθεί.

2.3.2. Η διατήρηση ενός συντελεστή μείωσης της τιμής βάσης κατά 7 % οδήγησε σε μείωση της τελικής πριμοδότησης του παραγωγού σε ποσοστό 25 % περίπου.

2.3.3. Εάν πραγματοποιήσουμε μια σύγκριση σε ευρώ/ΜΧΖ μεταξύ της πριμοδότησης στη θηλάζουσα αγελάδα και της ενιαίας πριμοδότησης που προτίθεται να θεσπίσει η Επιτροπή, διαπιστώνουμε ότι, για το 2002, η πριμοδότηση που θα εισπράττει ένας παραγωγός αιγοπρόβειου κρέατος θα είναι κατά 30 % χαμηλότερη από εκείνη που θα εισπράττει ένας κτηνότροφος με θηλάζουσες αγελάδες. Η σύγκριση αυτή αιτιολογείται από το ότι το πρότυπο παραγωγής για τις θηλάζουσες αγελάδες παρουσιάζει πολλά κοινά σημεία με το πρότυπο παραγωγής για τα αιγοπρόβατα. Εάν η κατάσταση αυτή δεν μεταβληθεί, οι παραγωγοί αιγοπρόβειου κρέατος δεν θα μπορούν να πλησιάσουν το εισόδημα άλλων κτηνοτρόφων.

2.4. Η κατάλληλη αμοιβή αυτής της παραγωγής, με την αποφυγή της απώλειας εισοδήματος, ωφελεί και τον βιομηχανικό και εμπορικό τομέα διότι το προϊόν πληροί σειρά προϋποθέσεων που απαιτούν επίμονα και συνεχώς εντονότερα οι καταναλωτές και η κοινωνία γενικότερα.

2.5. Η ΟΚΕ θεωρεί ότι όλοι οι παραγωγοί βαρέων και ελαφριών αμνών (που εμπορεύονται γάλα) και αιγείου κρέατος πρέπει να εισπράττουν το 100 % της πριμοδότησης όπως και οι παραγωγοί βαρέων αμνών. Τούτο ισχύει για την πριμοδότηση που εισπράττουν οι παραγωγοί θηλαζουσών αγελάδων, η οποία χορηγείται εφόσον η ετήσια παραγωγή της εκμετάλλευσης δεν υπερβαίνει ορισμένη ποσότητα γάλακτος που καθορίζεται από το κράτος μέλος. Θα πρέπει να θεσπισθεί ένα παρόμοιο μέτρο προκειμένου οι παραγωγοί πρόβειου γάλακτος να επωφεληθούν από μια πριμοδότηση ως ένα ορισμένο αριθμό κεφαλών ανά εκμετάλλευση, χωρίς να μειωθεί η εν λόγω παραγωγή. Στα πλαίσια αυτά, θα πρέπει βεβαίως να αναγνωριστεί ο πολυλειτουργικός χαρακτήρας αυτών των εκμεταλλεύσεων.

2.6. Δεδομένης της ευαισθησίας του τομέα αυτού, θα πρέπει να πραγματοποιείται περιοδική αναθεώρηση του ύψους της πριμοδότησης, προκειμένου να προσαρμόζεται ανάλογα με την κατάσταση που επικρατεί στον τομέα. Δεν ενδείκνυται να ορισθεί ένα ποσό για την πριμοδότηση αυτή έως το 2006, διότι έτσι θα εισέλθουμε πάλι σε μια δυναμική μείωσης του εισοδήματος των παραγωγών.

2.7. Άλλο μέσο παρέμβασης που προτείνεται από την εν λόγω πρόταση είναι η διατήρηση της ενίσχυσης για την ιδιωτική αποθήκευση η οποία, μέχρι σήμερα, δεν είχε σχεδόν καμία επίδραση στον τομέα. Το μέτρο αυτό αντιπροσωπεύει το 0,15 % περίπου του προϋπολογισμού του τομέα. Η κατάσταση αυτή οφείλεται σε μεγάλο μέρος στο ποσοστό αυτοεφοδιασμού, που αγγίζει το 80 %, και στο γεγονός ότι ο τομέας δεν έχει εμπλακεί άμεσα σε καμία κρίση σχετικά με τα τρόφιμα.

2.8. Η θέσπιση σταθερής πριμοδότησης που δεν θα λαμβάνει υπόψη την απώλεια εισοδήματος για κάθε περίοδο εμπορίας θα έθετε τον τομέα σε μια πολύ περίπλοκη κατάσταση σε περίπτωση ενδεχόμενης αρνητικής εξέλιξης της αγοράς, δεδομένου ότι η σχεδιαζόμενη πριμοδότηση δεν εξαρτάται από τις διακυμάνσεις των τιμών. Οι πρόσφατες κρίσεις σχετικά με τα τρόφιμα συνοδεύονται πάντοτε από κάθετη πτώση των αγορών. Κατά συνέπεια, και πέρα από τα μέτρα που προβλέπονται από την Επιτροπή στο άρθρο 26 της πρότασής της, πρέπει να θεσπισθεί ένα μέτρο που θα εφαρμόζεται αυτόματα και θα συμπληρώνει την υφιστάμενη πριμοδότηση όταν οι τιμές της αγοράς κατεβαίνουν κάτω από μια ελάχιστη τιμή ή μια τιμή αναφοράς.

2.9. Θα πρέπει να πραγματοποιηθούν περισσότερες μελέτες για τη θέσπιση στο μέλλον ενός συστήματος ατομικής ταυτότητας και μητρώου για τα ζώα, έτσι ώστε να διασφαλισθεί η ανιχνευσιμότητα του προϊόντος από τον παραγωγό ως τον καταναλωτή. Στόχος θα είναι η διασφάλιση της διαφάνειας των συνθηκών παραγωγής και εμπορίας του αιγοπρόβειο κρέατος, προκειμένου να δοθεί ώθηση στην κατανάλωσή του με την ενίσχυση της εμπιστοσύνης του καταναλωτή και την αποφυγή ενδεχόμενων καταδολιεύσεων ή απατών. Η ΟΚΕ, στις τελευταίες γνωμοδοτήσεις της για την ασφάλεια των τροφίμων και την ανιχνευσιμότητα, κατέδειξε την ανάγκη να ενισχυθεί η εφαρμογή παρόμοιων μέσων προκειμένου να καταστεί δυνατή η επίτευξη του εν λόγω στόχου. Για τούτο, θεωρεί ότι έχει μεγάλη σημασία η εφαρμογή της οδηγίας 92/102/ΕΟΚ(2) σχετικά με την ταυτοποίηση και την καταγραφή σε μητρώα των ζώων που, σύμφωνα με τις εξελίξεις των νέων τεχνολογιών, θα καταστήσει ευκολότερες τις αντίστοιχες διαδικασίες, πράγμα που απαιτείται για την πλήρη ανιχνευσιμότητα (π.χ. ηλεκτρονική ταυτοποίηση).

2.10. Η ΟΚΕ προτείνει, στην ΚΟΑ του αιγοπροβείου κρέατος, να ενισχυθεί ο ρόλος των ομάδων παραγωγών, με την παροχή κινήτρων στους κτηνοτρόφους που εμπορεύονται τα προϊόντά τους μέσω των εν λόγω ομάδων. Οι ομάδες παραγωγών μπορούν να έχουν θετική επίδραση στην εφαρμογή πολιτικών για τη βελτίωση της ποιότητας του προϊόντος, να διευκολύνουν την ανιχνευσιμότητά του, να προωθήσουν πρακτικές που σέβονται το περιβάλλον και να βελτιώσουν την πρόληψη των επιζωωτιών.·

Ανάπτυξη των αγροτικών περιοχών

2.11. Αν και το αιγοπρόβειο κρέας αντιπροσωπεύει μικρό μέρος της συνολικής παραγωγής κρέατος (αντιπροσωπεύει το 10 % περίπου της παραγωγής χοιρείου κρέατος και το 12 % της παραγωγής βοείου κρέατος), η αντίστοιχη κτηνοτροφική δραστηριότητα έχει μεγάλη σημασία στις αγροτικές περιοχές όπου αναπτύσσεται κυρίως σε ορεινές και μειονεκτικές ζώνες - δήλωση της Επιτροπής με την οποία συμφωνεί η ΟΚΕ. Περίπου τα 80 % των ενισχύσεων που ζητούνται συγκεντρώνονται στις ζώνες αυτού του τύπου. Για το λόγο αυτό, η ΟΚΕ κρίνει απαραίτητο να αυξηθεί η συμπληρωματική πριμοδότηση πάνω από το προτεινόμενο ύψος προκειμένου να παρασχεθούν στους παραγωγούς κίνητρα για να παραμείνουν στις αγροτικές περιοχές.

2.12. Οι παραγωγοί αιγοπρόβειου κρέατος, καθώς αναπτύσσουν την παραγωγική δραστηριότητα τους σε αυτές τις μειονεκτικές ζώνες, είναι οι κύριοι μοχλοί για τη διατήρηση και την εγκατάσταση του αγροτικού πληθυσμού και για την συνέχιση της ζωής στην ύπαιθρο· επιτελούν μια κοινωνική λειτουργία που υπερβαίνει κατά πολύ την απλή παραγωγή. Αυτό το σύστημα παραγωγής επιτρέπει τη διατήρηση του αγροτικού ιστού σε περιοχές όπου η αποχώρηση του αγροτικού πληθυσμού αποτελεί μια πραγματική απειλή. Η πυκνότητα του πληθυσμού σε αυτές της περιοχές της ΕΕ είναι χαμηλότερη από 80 κατοίκους ανά km2, αλλά στις μεσογειακές περιοχές (όπου παράγεται άνω του 90 % του αιγείου κρέατος και, μαζί με το ΗΒ, άνω του 80 % του προβείου κρέατος), η πυκνότητα του πληθυσμού είναι μικρότερη από 25 κατοίκους ανά km2. Είναι σημαντικό να αναγνωρισθεί ο ζωτικός ρόλος του τομέα αυτού στη δημογραφική διάρθρωση με την αύξηση της συμπληρωματικής πριμοδότησης, που προηγουμένως ονομαζόταν "πριμοδότηση του αγροτικού κόσμου". Επιπλέον, στις εν λόγω περιοχές, η εκτροφή αιγοπροβάτων αποτελεί στοιχείο στο οποίο στηρίζονται άλλες συμπληρωματικές δραστηριότητες στις αγροτικές περιοχές όπως είναι ο αγροτικός τουρισμός.·

Περιβάλλου

2.13. Η διαφύλαξη του περιβάλλοντος έχει θεμελιώδη σημασία σε αυτές τις εκτατικές παραγωγές. Για το λόγο αυτό, οι παραγωγοί αιγοπρόβειου κρέατος προσφέρουν στην κοινωνία μια υπηρεσία που πρέπει να αμειφθεί με τον κατάλληλο τρόπο λόγω της σημαντικής οικολογικής αξίας της και του ρόλου της στη διαφύλαξη του περιβάλλοντος. Η βοσκή σε λοφώδεις ή ορεινές ζώνες δυσχεραίνει την εξάπλωση των πυρκαϊών των δασών και διευκολύνει την αναζωογόνηση των δασών χωρίς καμία απώλεια βιοποικιλότητας. Ακόμη, η εξορθολογισμένη βοσκή εμποδίζει την διάβρωση και την συμπίεση του εδάφους και προλαμβάνει την φθορά του.

2.13.1. Το σύστημα εκτατικής παραγωγής, εκτός από πρότυπο παραγωγής που σέβεται το περιβάλλον, είναι επίσης πρότυπο ασφάλειας των τροφίμων και ευημερίας των ζώων διότι η διατροφή τους βασίζεται στην φυσική βοσκή και, κατά συνέπεια, αποκλείεται η χρήση οποιωνδήποτε ουσιών που επιτρέπουν την τεχνητή πάχυνση των αμνών και των νεαρών αιγών. Προκειμένου να συνεχιστεί η εφαρμογή του εν λόγω προτύπου, είναι απαραίτητο να εισπράττει ο παραγωγός την κατάλληλη αμοιβή για τη λειτουργία που επιτελεί.

2.13.2. Αν υιοθετηθεί η παρούσα πρόταση όπως έχει, θα υπάρξει πολύ μεγάλος κίνδυνος το παρόν σύστημα παραγωγής να μεταβληθεί προς την κατεύθυνση άλλων εντατικών συστημάτων πρωταρχικός στόχος των οποίων είναι η μείωση του κόστους, με αποτέλεσμα να περιθωριοποιηθούν όλοι οι προαναφερθέντες στόχοι.

3. Ειδικές παρατηρήσεις

3.1. Η αντικατάσταση του ισχύοντος συστήματος καταβολής πριμοδοτήσεων σε συνάρτηση με την απώλεια του εισοδήματος του παραγωγού και με στόχο τη διασφάλιση αξιοπρεπούς εισοδήματος με ένα σύστημα σταθερής πριμοδότησης, συνεπάγεται σειρά μειονεκτημάτων. Το ισχύον σύστημα πρέπει να βελτιωθεί και να διορθωθούν οι ατέλειες που εμφανίσθηκαν κατά τη διάρκεια της εφαρμογής του τα τελευταία έτη. Είναι πολύ δύσκολο να επιτευχθεί η αντιστάθμιση της απώλειας εισοδήματος μόνο με τη θέσπιση μιας σταθερής πριμοδότησης, εκτός και αν αυτή φθάσει ένα επαρκές ύψος και συνδυαστεί με ένα μηχανισμό ασφαλείας για περιπτώσεις κρίσης.

3.2. Η θέσπιση μιας σταθερής πριμοδότησης θα μπορούσε να μειώσει τη γραφειοκρατία και να διευκολύνει τον έλεγχο εκ μέρους των αρμόδιων αρχών. Εξάλλου, θα εξαλειφόταν το πρόβλημα της πολυπλοκότητας του υπολογισμού και ο παραγωγός θα μπορούσε να προσχεδιάσει την περίοδο εμπορίας του. Παρά τα πλεονεκτήματα αυτά, καθίσταται αναγκαία η δημιουργία ενός μηχανισμού ασφαλείας που να καθιστά δυνατή την αντιστάθμιση του εισοδήματος των κτηνοτρόφων σε καταστάσεις κρίσης. Ο προσδιορισμός της πριμοδότησης, ανεξάρτητα από οποιαδήποτε απροσδόκητη κατάσταση της αγοράς, μπορεί να έχει σοβαρή αρνητική επίπτωση στο τελικό εισόδημα του κτηνοτρόφου σε αυτές τις καταστάσεις κρίσης.

3.3. Οι προβλεπόμενες πριμοδοτήσεις για την μεταρρύθμιση αυτή δεν επαρκούν για τη σημερινή κατάσταση του τομέα αιγοπρόβειου κρέατος. Πρέπει να θεσπισθεί επίπεδο πριμοδοτήσεων που να επιτρέπει στον παραγωγό να αποκτά και να διατηρεί εισόδημα αντίστοιχο με εκείνο των άλλων παραγωγών, πράγμα που θα συμβάλει στην επίτευξη του γενικού στόχου της πολιτικής συνοχής στις μειονεκτικές αγροτικές περιοχές.

3.4. Το γεγονός ότι ο ΠΟΕ δεν κρίνει σκόπιμες τις ενισχύσεις στις τιμές ή στην παραγωγή δεν πρέπει να αποτελέσει πρόσχημα για την τροποποίηση της ισχύουσας ΚΟΑ για το αιγοπρόβειο κρέας. Πριν από μια τέτοια τροποποίηση, θα πρέπει να έχει διασφαλισθεί ένα αποδεκτό εισόδημα για αυτό το είδος παραγωγής.

4. Συμπεράσματα

4.1. Η ΟΚΕ θεωρεί ότι ο τομέας του αιγοπρόβειου κρέατος είναι πολύ ευαίσθητος όχι μόνο λόγω της κατάστασης που επικρατεί στην αγορά, αλλά και λόγω της σχέσης του με άλλα ζητήματα προτεραιότητας όπως το περιβάλλον, η ανάπτυξη των αγροτικών περιοχών, η ασφάλεια των τροφίμων και η ευημερία των ζώων. Όλα αυτά αποτελούν αξίες πολύ σημαντικές και η Κοινή Γεωργική Πολιτική πρέπει να τις στηρίξει κατά τρόπο πολύ πιο ευέλικτο και αποτελεσματικό.

4.2. Κατά συνέπεια, η ΟΚΕ φρονεί ότι, στα πλαίσια της μεταρρύθμισης της ΚΟΑ αιγοπροβείου κρέατος, πρέπει να αυξηθούν οι σταθερές πριμοδοτήσεις που προτείνει η Επιτροπή, με τη συνακόλουθη αύξηση του προϋπολογισμού, προκειμένου να προσαρμοστούν στην παρούσα κατάσταση του τομέα και να αποτελέσουν κίνητρο για τους παραγωγούς για να συνεχίσουν να αναπτύσσουν τη δραστηριότητά τους όπως μέχρι σήμερα, και, επομένως, να αντισταθμιστεί το εισόδημά τους κατά τρόπο ανάλογο με το κοινωνικό έργο που επιτελούν.

4.3. Επιπλέον, κρίνεται αναγκαία η θέσπιση, και συμπερίληψη στον κανονισμό του Συμβουλίου, μηχανισμού ασφαλείας στα πλαίσια του οποίου να παρέχεται αυτομάτως αντιστάθμιση εισοδήματος για τους παραγωγούς όταν υπάρχει κρίση, δεδομένου ότι, λόγω της ευαισθησίας του τομέα, μία κατάσταση κρίσης θα μπορούσε να συνεπάγεται την εξαφάνιση μεγάλου αριθμού δραστηριοτήτων από τον αγροτικό κόσμο, με δραστικές επιπτώσεις.

Βρυξέλλες, 17 Οκτωβρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Ενίσχυση για παραγωγούς που είναι εγκατεστημένοι σε μειονεκτικές περιοχές, σύμφωνα με τον κανονισμό (ΕΟΚ) αριθ. 3493/90 του Συμβουλίου.

(2) ΕΕ L 355 της 5.12.1992, και "Έκθεση της Επιτροπής για την ταυτοποίηση και την καταγραφή των ζώων" (COM(98) 207 τελικό).